text: রোববার থেকে ঢাকা-দিল্লি ও কলকাতা রুটে বিমানের ফ্লাইট শুরু রোববার থেকে ঢাকা-দিল্লি ও কলকাতা রুটে বিমানের ফ্লাইট শুরু – পরম বাংলাদেশ
  ঢাকা: বিমান বাংলাদেশ এয়ারলাইন্স ভারতে ফ্লাইট পরিচালনার জন্য নতুন ফ্লাইট সূচি ঘোষণা করেছে। এয়ার বাবল চুক্তির আওতায় আগামী রোববার (২২ আগস্ট) থেকে ঢাকা-দিল্লি রুটে সপ্তাহে দুই দিন রোববার ও বুধবার ফ্লাইট পরিচালনা করবে বিমান। পাশাপাশি ঢাকা-কলকাতা রুটে সপ্তাহে তিন দিন রোববার, মঙ্গলবার ও বৃহস্পতিবার ফ্লাইট পরিচালনা করা হবে।
  বিমান বাংলাদেশ এয়ারলাইন্সের উপ মহা ব্যবস্থাপক (জন সংযোগ) তাহেরা খন্দকার বিষয়টি পরম বাংলাদেশকে নিশ্চিত করেছেন।
  তিনি বলেন, 'বিমানের যে কোন সেলস্ অফিস, বিমান কল সেন্টার ০১৯৯০ ৯৯৭ ৯৯৭ এবং অনুমোদিত ট্রাভেল এজেন্সির মাধ্যমে এ রুটের টিকেট সংগ্রহ করা যাবে। যাত্রীদেরকে ফ্লাইটে ওঠার পূর্ববর্তী ৭২ ঘন্টার মধ্যে আরটি/পিসিআর পরীক্ষা (কোভিড পরীক্ষা) করাতে হবে এবং স্বাস্থ্যবিধি মেনে চলতে হবে।
  তাহেরা খন্দকার জানান, ঢাকা থেকে দিল্লি ও কলকাতা রুটে কানাডার ডি হ্যাভিল্যান্ড কর্তৃক তৈরিকৃত অত্যাধুনিক ড্যাশ ৮-৪০০ উড়োজাহাজ ব্যবহার করা হবে। নতুন এ উড়োজাহাজগুলোতে রয়েছে হেপা ফিল্টার প্রযুক্তি; যা মাত্র চার মিনিটেই ভিতরের বাতাসকে ব্যাকটেরিয়া, ভাইরাসসহ অন্যান্য জীবাণু থেকে মুক্ত করবে। দুই আসনের মধ্যবর্তী স্থানে পর্যাপ্ত জায়গা, এলইডি লাইটিং এবং প্রশস্ত জানালা থাকায় ভ্রমণ হবে আরামদায়ক ও আনন্দময়।